Skogbranner herjer i Australia: Erklærer unntakstilstand
Tidlig mandag morgen lokal tid erklærer Gladys Berejiklian, som er førsteminister i delstaten New South Wales, unntakstilstand. Unntakstilstanden varer i syv dager, og kommer fordi brannforholdene i områdene rundt storbyen Sydney, Hunter, Illawara og Shoalhaven tirsdag er ventet å bli det myndighetene kaller katastrofale. – Uansett hvor du er, alle må anta det verste, sier hun under en pressekonferanse mandag morgen, ifølge australske ABC. – Dette kan potensielt være den farligste skogbrann-uken i vårt lands historie, sier delstatens politisjef David Elliot. Allerede herjer et titalls skogbranner i området. Tre personer har mistet livet og over 100 hjem er blitt ødelagt. Nå frykter brannvesenet at flere liv kan gå tapt: Det er nemlig meldt høyere temperaturer og mer vind tirsdag. – Katastrofale forhold er når liv går tapt. Det er når folk dør, sier brannsjef Shane Fitzsimmons til Sydney Morning Herald. Området Blue Mountains og vindistriktet Hunter Valley er ventet å bli hardest rammet, skriver NTB. Fitzsimmons sier til avisen at forholdene ligner de som var under de katastrofale skogbrannene i Victoria i tiden rundt lørdag 7. februar 2009, lokalt kalt «Black Saturday», den svarte lørdagen. Brannene tok livet av 173 mennesker, og tusenvis mistet hjemmene sine. – Som et resultat av den ekstraordinære tragedien, samlet nasjonen seg om et nytt system for merking av skogbrannfare. Det vi så i Victoria var utenfor normalen, sier Shane Fitzsimmons, leder i brannvesenet mandag. For første gang siden dette systemet ble opprettet, er har de utstedt katastrofevarsel for Sydney. – Vi snakker om noe vi ikke har opplevd før i Sydney og stor-Sydney, sier brannsjefen. Brannvesenets beste råd til folk som bor i rammede områder er: Planlegg hvor du skal oppholde deg, og finn et trygt sted. Han nevner kjøpesentre eller store byer som tryggere enn vanlige hus. – De er ikke designet for å tåle brann under slike forhold, sier Fitzsimmons. Australske medier melder medier at to kvinner og en mann hittil har omkommet i skogbranner i delstaten New South Wales. Mindre buskbranner er vanlige i Australia, og brannmannskaper har i månedsvis slukket sporadiske småbranner før landets sommer nå er i ferd med å starte, skriver NTB. – Dessverre ser det ut til, med tanke på værmeldingen for den kommende uken, at krisen kan bli verre, sier Ross Bradstock, som forsker på skogbranner ved universitetet i Wollongong til AFP. Han sier situasjonen er «uhørt» for de rammede regionene, og frykter brannene vil spre seg lenger sør, til tørrere landskap som er særs utsatt for skogbrann.
Myndighetene i delstaten New South Wales advarer: Tirsdag blir brannforholdene katastrofale, og innbyggerne må ha en overlevelsesplan klar.